Ռուդոլֆ Խաչատրյան

Ռուդոլֆ Լորիսի Խաչատրյան (), հայ նկարիչ, ՀԽՍՀ ժողովրդական նկարիչ (1984), Ռուսաստանի գեղարվեստի ակադեմիայի թղթակից անդամ (2002)։

Օպերային երգիչ, ՀԽՍՀ ժողովրդական արտիստ Ալբերտ Խաչատրյանի եղբայրը։

 Կենսագրություն 
Ռուդոլֆ Խաչատրյանը ծնվել է 1937 թվականին, Երևանում։ 1951 թվականին մի քանի ամիս սովորել է Երևանի գեղարվեստի ուսումնարանում։ 1955 թվականից մասնակցել է հանրապետական և միջազգային ցուցահանդեսների։ 1960 թվականից եղել է ԽՍՀՄ, այնուհետև՝ Հայաստանի նկարիչների միության անդամ։ 1999-2001 թթ. մասնակցել է Ռուսաստանի հայերի միության ստեղծմանը։ 2002 թվականին ընտրվել է Ռուսաստանի գեղարվեստի ակադեմիայի թղթակից-անդամ։

 Գործունեություն 
Ռուդոլֆ Խաչատրյանն առաջինն է լևկասի վրա սեպիայի ու սանգինայի օգնությամբ ստեղծել գեղանկարչական գործեր՝
«Ինքնանկար», 1981, ԺԱԹ
«Վարդերով նատյուրմորտ», 1983
«Հրանտ Մաթևոսյանի դիմանկարը», 1986
«Գրիգոր Նարեկացի», 1988

Աշխատել է գրաֆիկայի և գեղանկարչության ասպարեզում։ 1971 թվականից ապրել և ստեղծագործել է Մոսկվայում։ 1959 թվականին Երիտասարդության համաշխարհային VII փառատոնի (Վիեննա) ցուցահանդեսում «Ուսանողուհու դիմանկար»-ի համար արժանացել է բրոնզե մեդալի, 1970 թվականին՝ Կոմիտասի ծննդյան 100-ամյակին նվիրված ցուցահանդեսում «Կոմիտաս»-ի համար՝ ՀԽՍՀ մշակույթի նախարարության առաջին մրցանակի։ Ստեղծել է դիմանկարներ, նատյուրմորտներ, բնանկարներ։ Ռուդոլֆ Խաչատրյանի վրձնին են պատկանում Ալավերդու երկաթուղային կայարանի շենքի բարձրարժեք որմնանկարները։ 
Աշխատանքներից են՝ 
«Երիտասարդություն» (1965)
«Մայրություն» (1965)
«Նատյուրմորտով Մարիամիկը» (1972)
«Կնոջ դիմանկար» (1973)
«Հենրիկ Իգիթյանի դիմանկարը» (1982)

 Մրցանակներ, կոչումներ և պարգևներ 
 Երիտասարդության և ուսանողների համաշխարհային VII փառատոնի (1959, Վիեննա) ցուցահանդեսի բրոնզե մեդալ
 ՀԽՍՀ մշակույթի նախարարության 1-ին մրցանակ (1969)
 ՀԽՍՀ վաստակավոր նկարիչ (1977)
 ՀԽՍՀ ժողովրդական նկարիչ (1984)
 Անդրկովկասյան հանրապետությունների 1-ին բիենալեի ոսկե մեդալ (1986, Թբիլիսի)
 ՌԴ Բարեկամության շքանշան (1997)
 Մովսես Խորենացու մեդալ (2003)
 «Ֆրանց Կաֆկա» եվրոպական ընկերության ոսկե (2003) մեդալ

 Անհատական ցուցահանդեսներ 
Մոսկվա (1978, 1984, 1993, 1997, 2002, 2004)
Սանկտ Պետերբուրգ (1979)
Օդեսա (1979), 
Լոս Անջելես (1985), 
Լոնդոն (1990), 
Երևան (1980, 1983, 1988, 1997)

Ռուդոլֆ Խաչատրյանի աշխատանքները գտնվում են Հայաստանում և արտասահմանում՝ ազգային պատկերասրահներում և պետական թանգարաններում։ Որոշ նկարներ գտնվում են Հայաստանի և աշխարհի շատ երկրների բազմաթիվ մասնավոր հավաքածուներում։ 2008 թվականին Երևանի Ժամանակակից արվեստի թանգարանում կազմակերպվել է Խաչատրյանի հետմահու ցուցահանդեսը։

 Ծանոթագրություններ 

 Արտաքին հղումներ 
 Ռուդոլֆ Խաչատրյանի գծանկարն ու աբստրակտը
 Ռուդոլֆ Խաչատրյան 

Կատեգորիա:Հայ նկարիչներ